**La fel ca altădată**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe strada mea s-au scuturat salcâmii

Și caldarâmul s-a umplut de flori,

E aspru vântul, vine o furtună,

Doar tu nu vii, acum, de sărbători

Stau și privesc amurgul prin fereastră,

Aștept un semn, dar bat în geamuri ploi,

Iar apele-au crescut în volburate

Și rup din maluri, parcă-s în război.

Eu mai aștept o dimineață-albastră,

Magnolia să-mi râdă sub balcon,

Să ne-ncălzim, la fel ca altădată,

Cu ciocolată caldă la Pardon.

- Aici abia-nfloresc timizi castanii,

E-un anotimp curtat de îndoieli,

Întineresc, de-o vreme parcă anii

Îşi schimbă cursul. Alte rânduieli

Învăţ şi totuşi vreau un armistiţiu

Că-n pieptul meu e-o linie de front,

Pun termene şi fac un exerciţiu

S-adun magia dragostei în cont,

Poate-ntr-o zi vei trece prin cetate

Şi auzind bătrânul gramofon

O să revendici clipe glazurate

Cu ciocolată fină, la Pardon.

Ioan Grigoraș Liliana Trif